কামদুনির গণধর্ষণ ও খুনের মামলায় দোষীদের সর্বোচ্চ সাজা চেয়ে যাতে আদালতে আর্জি জানানো হয়, তার জন্য মামলার দুই সরকারি আইনজীবীকে প্রয়োজনীয় পরামর্শ দিয়েছে আইন ও স্বরাষ্ট্র দফতর।
আগামী ২৮ জানুয়ারি ওই মামলার রায় ঘোষণার দিন ধার্য করেছেন ব্যাঙ্কশাল আদালতের অতিরিক্ত জেলা ও দায়রা বিচারক সঞ্চিতা সরকার। বিচারপ্রক্রিয়া অনুযায়ী অভিযুক্তদের প্রথমে দোষী বা নির্দোষ সাব্যস্ত করেন বিচারক। দোষী হলে পরে তাদের সাজা ঘোষণা হয়। রায় ঘোষণার আগে সাজা নিয়ে সরকারি আইনজীবীর মত জেনে নেওয়াই দস্তুর। ওই মামলায় আটজন অভিযুক্ত রয়েছে। সরকারি আইনজীবীদের কাছে রাজ্যের পরামর্শ, তাঁরা যেন অভিযুক্তদের বিরুদ্ধে সর্বোচ্চ সাজারই আবেদন করেন।
স্বরাষ্ট্র দফতরের এক আধিকারিকের কথায়, ‘‘কামদুনির ক্ষেত্রে পার্ক স্ট্রিটের মতো বিতর্ক এড়াতেই এই আগাম সতর্কতা। পার্ক স্ট্রিটের সময়ে স্পেশাল পাবলিক প্রসিকিউটর সাজার বিষয়ে রাজ্যের কোনও মতামত নেননি। আদালতে ব্যক্তিগত অভিমত জানিয়েছিলেন। কামদুনির ক্ষেত্রে সমস্যা এড়াতেই বিশেষ সরকারি আইনজীবীকে সাজা চাওয়ার বিষয়ে প্রয়োজনীয় পরামর্শ দেওয়া হয়েছে।’’ আইনমন্ত্রী চন্দ্রিমা ভট্টাচার্য বলেন, ‘‘সাজা শোনাবে আদালত। বিচারাধীন বিষয়ে আগাম কোনও মন্তব্য করা ঠিক হবে না। মামলার বিষয়ে করণীয় করেছে রাজ্য।’’ আর কামদুনি মামলার বিশেষ সরকারি আইনজীবী অনিন্দ্য রাউত বলেন, ‘‘অভিযুক্তদের অপরাধ প্রমাণ করতে সব রকমের চেষ্টা করা হয়েছে। আদালতের নির্দেশই চূড়ান্ত। কিন্তু সকলেই দোষী সাব্যস্ত হবে বলে বিশ্বাস করি। রাজ্য চায় সব অভিযুক্তের কঠোর ও সর্বোচ্চ সাজা হোক। আদালত আমার মত চাইলে সর্বোচ্চ সাজার কথাই জানাব।’’
গত ১১ ডিসেম্বর পার্ক স্ট্রিট ধর্ষণ মামলার রায় ঘোষণা করে তিন অভিযুক্ত সুমিত বজাজ, রুমান খান ও নাসের খানকে ধর্ষণ ও ষড়যন্ত্রের দায়ে দোষী ঘোষণা করেছিলেন দ্বিতীয় ফাস্ট ট‌্র্যাক কোর্টের বিচারক চিরঞ্জীব ভট্টাচার্য। তাদের
সাজা ঘোষণার আগে ওই মামলার স্পেশাল পাবলিক প্রসিকিউটর সর্বাণী রায়ের মত জানতে চান বিচারক। সর্বাণী দোষীদের সর্বোচ্চ সাজা না-চাওয়ায় বিতর্ক তৈরি হয়। বিচারক তাদের ১০ বছরের সশ্রম কারাদণ্ডের নির্দেশ দেন। যদিও আইনে সর্বোচ্চ সাজা হল যাবজ্জীবন কারাদণ্ড। পরিস্থিতি সামাল দিতে ওইদিনই সর্বাণীকে তাঁর পদ থেকে সরিয়ে দেওয়ার নির্দেশ দেন আইনমন্ত্রী চন্দ্রিমা। কিন্তু বিধানসভাতেও চন্দ্রিমাকে ওই বিষয়ে বিরোধীদের প্রশ্নের মুখে পড়তে হয়।